32006R0575
L 100/3
JURNALUL OFÍCIAL AL UNIUNII EUROPENE
REGULAMENTUL (CE) NR. 575/2006 AL COMISIEI
din 7 aprilie 2006
de modificare a Regulamentului (CE) nr. 178/2002 al Parlamentului European și al Consiliului în ceea ce privește numărul și denumirea grupurilor științifice permanente ale Autorității Europene pentru Siguranța Alimentară
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (1), în special articolul 28 alineatul (4) paragraful al doilea,
întrucât:
(1)
Protecția sănătății plantelor este un factor esențial pentru siguranța lanțului alimentar și evoluțiile recente implică un număr tot mai mare de evaluări științifice privind riscurile fitosanitare.
(2)
Expertiza disponibilă în prezent în cadrul grupului științific al Autorității Europene pentru Siguranța Alimentară responsabil cu avizele privind sănătatea plantelor, produse fitosanitare și reziduurile acestora permite numai în mod punctual și limitat realizarea unor evaluări științifice în domeniul sănătății plantelor. În consecință, pentru a face față numărului tot mai mare de solicitări de avize științifice în domeniul sănătății plantelor, Autoritatea Europeană pentru Siguranța Alimentară a transmis Comisiei o cerere formală pentru instituirea unui nou grup științific permanent care să reunească o gamă largă de expertiză din diverse domenii privind sănătatea plantelor, cum ar fi entomologia, micologia, virologia, bacteriologia, botanica, agronomia, carantina plantelor și epidemiologia bolilor plantelor.
(3)
Pentru a lua în considerare instituirea unui grup științific suplimentar privind sănătatea plantelor, denumirea „grupului pentru sănătatea plantelor, a produselor fitosanitare și a reziduurilor acestora” ar trebui modificată.
(4)
Prin urmare, Regulamentul (CE) nr. 178/2002 ar trebui modificat în consecință.
(5)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Articolul 28 alineatul (4) din Regulamentul (CE) nr. 178/2002 se modifică după cum urmează:
1.
Litera (c) se înlocuiește cu următorul text:
„(c)
grupul produselor fitosanitare și al reziduurilor acestora;”.
2.
Se adaugă punctul (i) următor:
„(i)
grupul pentru sănătatea plantelor.”
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 7 aprilie 2006.